X'jaħsbu n-nies dwar il-protezzjoni tad-data? Kultant, it-tentazzjoni tkun qawwija wisq. Tintilef wara xi ħadd, tirrabja, jew tisker, u tkun trid tgħid lil kulħadd – allura titfagħha fuq Facebook. Tagħti l-indirizz u n-numru tat-telefon tiegħek fuq l-internet meta tixtri xi ħaġa. It-tabib tiegħek għandu r-rekord mediku tiegħek f'database online. Taqsam il-ħsibijiet u d-data online mingħajr lanqas biss taħseb dwarha. Iżda jekk tkun trid tneħħihom? Il-PE ilu jistudja l-kwistjoni tal-protezzjoni tad-data personali kemm fir-relazzjonijiet internazzjonali (SWIFT, NPR) kif ukoll internament, filwaqt li jipprova jsib il-bilanċ ġust bejn il-privatezza u s-sigurtà. Fl-okkażjoni tal-Jum Ewropew għall-Protezzjoni tad-Data nhar is-Sibt għażilna xi data interessanti mill-Ewrobarometru tas-sena l-oħra dwar is-suġġett u tlabna lis-Soċjalista Ġermaniża , membru tal-Kumitat għal-Libertajiet Ċivili, biex tikkummenta, fid-dawl tal-attivitajiet tal-Parlament u ta' proposta ġdida tal-Kummissjoni għar-riforma tar-regoli dwar il-protezzjoni tad-data. F'Lulju, il-PE laqa' l-pjan biex jiġu introdotti regoli ġodda biex tiġi protetta d-data u politika ġdida għall-ipproċessar ta' data personali fil-kooperazzjoni ġudizzjarja u tal-pulizija f'materji kriminali. Id-"dritt li tintesa" huwa wieħed mill-punti li l-Kummissjoni u l-Parlament jaqblu dwaru. 74% tal-Ewropej jaraw l-iżvelar ta' informazzjoni personali bħala dejjem aktar parti mill-ħajja moderna – Sippel tgħid li r-regoli li ilhom fis-seħħ mill-1995 m'għadhomx jissodisfaw il-ħtiġijiet tal-era diġitali u jeħtieġ jiġu adattati. "Għandna bżonn regoli li jiggarantixxu livell għoli ta' protezzjoni, mingħajr ma jxekklu d-dritt tal-libertà ta' opinjoni u tal-libertà ta' informazzjoni, u mingħajr ma jimpedixxu l-ipproċessar ta' kuljum ta' data personali, li ħafna drabi ma jagħmilx ħsara." 75% taċ-ċittadini tal-UE jaħsbu li għandhom ikunu jistgħu jħassru l-informazzjoni personali maħżuna fuq website – id-"dritt li tintesa" jeħtieġ ikun garantit għaċ-ċittadini kollha tal-UE, sabiex id-data tagħhom titħassar meta jispiċċaw ir-raġunijiet li għalihom tkun inżammet, tgħid Sippel. Huwa partikolarment importanti li l-persuna kkonċernata dejjem tkun taf minn min, meta, għal liema skop u għal kemm żmien se tinħażen id-data u kif se tkun ipproċessata. Id-dritt taċ-ċittadini tal-UE "li jintesew" għandu jkun żgurat ukoll barra mill-UE. 67% tal-Ewropej ma jafux li teżisti awtorità pubblika nazzjonali responsabbli mill-protezzjoni ta' drittijiethom fir-rigward tad-data personali – l-awtoritajiet nazzjonali tal-protezzjoni tad-data fil-preżent huma soġġetti għal regoli differenti ħafna u l-istandards minimi tal-UE mhumiex implimentati bl-istess mod, tinnota Sippel. Il-PE jilqa' l-proposta tal-Kummissjoni li ssaħħaħ aktar lill-awtoritajiet nazzjonali tal-protezzjoni tad-data. "Hemm bżonn inqajmu kuxjenza dwar kif għandha tiġi ttrattata d-data personali... huwa biss qafas legali Ewropew armonizzat li jista' joffri protezzjoni liċ-ċittadini tal-UE kontra l-użu ħażin tad-data tagħhom." Iktar informazzjoni Riżoluzzjoni tas-6 ta' Lulju dwar approċċ komprensiv għall-protezzjoni tad-data personali fl-UE Ewrobarometru (EN) Proposti tal-Kummissjoni Kontrollur Ewropew għall-Protezzjoni tad-Data EuroparlTV: l-iżvantaġġi tal-midja soċjali Aqsam din il-paġna ma' ħaddieħor: Irreġistra biex tirċievi l-aġġornamenti b'mail